་ཟེར་འཕྲོས་པའི་རྩེ་ལས་བདུད་རྩིའི་རྒྱུན་བབས་པས་དྲི་མ་བག་ཆགས་ཙམ་ཡང་མེད་པར་དག་པར་བསམས་ལ། ཨོཾ་པི་ཤཱ་ཙི་པརྞ་ཤཱ་བ་རཱི་སརྦ་ཛྭ་ར་པྲ་ཤ་མ་ན་ཡེ་སྭཱ་ཧཱ་ཨོཾ་ཐིཾ་ཐ་ར་ཏེས་དུནྟེ་ཛྭ་ལ་སཾ་བྷ་མཁན་ཆེན་གྱིས་བྷྃ་ཟེར། རཾ་སྭཱ་ཧཱ། ཨོཾ་ཀུན་དྷེ་ཀུན་བྷན་ལཾ་ཀྲུཾ་མཁན་ཆེན་བྷྲཱུྃ་ཟེར། ཤལ་ཤལ་དུག་སོད། རྒྱུ་གཟེར་སོད་སྭཱ་ཧཱ། ཞེས་པ་ཅི་མང་བཟླ་ཞེས་མཁན་ཆེན་ཟེར་སྣང་། སྔགས་འདི་གསུམ་གྱི་དང་པོ་རི་ཁྲོད་མ་སེར་མའི་དང་། གཉིས་པ་དམར་མོའི་དང་། གསུམ་པ་སྔོན་མོའི་ཡིན་ཅིང་། ཕྱི་མ་གཉིས་སྤྱི་འཇོམས་ཀྱི་སྔགས་དང་། ཁྱད་པར་གསུམ་པ་རྒྱུ་གཟེར་སོགས་རིམས་ལ་བསྔགས་ཞེས་བླ་མ་གསུང་ངོ་། ། འདིར་མི་གཏོགས་ཀྱང་རིམས་ལ་བསྔགས་པ་འདི་བཟླ་སྲོལ་ཡོད་ལ། ཨོཾ་དཾ་བྷྱོཿཡག་བྷྱོཿའབྲས་གཟེར་བྷྱོཿའབྲུམ་གཟེར་བྷྱོཿསྙིང་གཟེར་བྷྱོཿལྟོག་གཟེར་བྷྱོཿརྒྱུ་གཟེར་བྷྱོཿམཱ་ར་ཡ་ཁ་ཐཾཿམཁན་ཆེན་གྱིས་ཁ་དྷཾ་ཟེར་སྣང་། ཡང་། ཨོཾ་ཚི་རྟུལ་རྟུལཿརྨུགས་ཤིག་ཤིགཿཧྲི་རཾ་ཙག་ཏྲི་སདཿརྦད་མ་ལ་ཡ་རྦདཿསརྦ་མ་ལ་ཡ་རྦདཿཧཱུྃ་ཕཊ་སྭཱ་ཧཱཿཞེས་ཀྱང་བཟླས། སྔགས་འདི་གཉིས་འདིའི་སྒོས་སྔགས་མིན་ཀྱང་གཞན་ནས་འབྱུང་བ་ཁ་ཚར་ལ་དམ་པ་རྣམས་ཀྱིས་བཏགས་པ་ཡིན་འདྲ། གཏོར་མ་འབུལ་བར་འདོད་ན། དཀར་གཏོར་ཟླུམ་པོའམ། སྙིང་གཟུགས་གསུམ་མམ་གཅིག་གང་རུང་བཤམ། ཨམྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་བྱུང་བའི་གཏོར་མ་ཟག་པ་མེད་པའི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱདྱ་ནུཏྤནྣ་ཏྭཱཏ་ཨོཾ་ཨཱཿཧཱུྃ་ཕཊ་སྭཱ་ཧཱ། ལན་གསུམ་བརྗོད་ལ་བྱིན་གྱིས་བརླབ། ཡང་མཁན་ཆེན་གྱིས་དེ་ལས་ཨ་ཀཱ་རོ་གསུམ་བརྗོད་རྗེས། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་གཏོར་མགྲོན་གྱི་ལྷ་མོ་སྤྱན་དྲངས། ལྗགས་འོད་ཟེར་གྱི་སྦུ་གུས་དྲངས་ཏེ་གསོལ་བར་བསམས་ལ། ཨོཾ་པི་ཤཱ་ཙི་པརྞ་ཤཱ་བ་རཱ་ིས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། གསུམ་གྱིས་དབུལ། མཆོད་པ་དང་བསྟོད་པ་སྔར་བཞིན་བྱ། ཨོཾ་རུ་རུ་སྥུ་རུ་ཛྭ་ལ་ཏིཥྛ་སརྦ་ཨརྠ་སཱ་དྷ་ནི་ཧཱུྃ་ཕཊ། ལན་གསུམ་གྱི་བྱིན་རླབས་ཞིག་སྣང་ཞིང་། བདག་ལ་འདི་མ་གསུངས་པ་དང་མི་དགོས་པ་ཡང་འདྲ་སྙམ་ཞིང་སྔགས་ཆད་པ་དང་མ་དག་པ་འདྲ་སྙམ་པས་དཔྱད་དོ། ། གཏོར་མགྲོན་རྟེན་ཡོད་ན་བརྟན་བཞུགས་བྱ། མེད་ན་གཤེགས་གསོལ་བྱ། བསྔོ་བ་སྨོན་ལམ་ཤིས་བརྗོད་བྱའོ། ། གཉིས་པ་བསྙེན་པ་སོང་ནས་ལས་ཚོགས་བྱེད་ཚུལ་ལ། བུམ་ཆོག་ལ་བརྟེན་ནས་རིམས་བསྲུང་ཞིང་མཚམས་གཅོད་པ་དང་། བརྒྱད་ཐོད་ལ་བརྟེན་ནས་གག་ལྷོག་གཟེར་གསུམ་སོགས་རིམས་ཀྱི་རིགས་མཐའ་དག་བསྲུང་པ་དང་། སྤྱི་འཇོམས་རིལ་བུལ་བརྟེན་ནས་གག་ལྷོག་གཟེར་གསུམ་ཆམ་པ་སོགས་ནད་རིགས་གང་ལའང་ཕན་པའི་སྨན་བཅོས་དང་། བསྲུང་ཞིང་མཚམས་གཅོད་པ་སོགས་ལས་སྣ་གཅེས་བསྡུས་ཐོར་བུའི་སྐོར་དང་བཞི། དང་པོ་ནི། རང་གི་མདུན་དུ་སྟེགས་ཀྱི་སྟེང་སྣ་ཚོགས་པདྨའི་གདན་ལ་བུམ་པ་མཚན་ལྡན་མགུལ་ཆིངས། ཁ་རྒྱན། དུང་ཆོས། གཟུངས་རྡོར་དང་། ནང་དུ་བུམ་རྫས་ཉེར་ལྔའི་སྟེང་དུ། ཛཱ་ཏི། གླ་རྩི། ཤུ་དག་གསུམ་བསྣན་པ་བཏབ་པའི་ཆུས་གང་བ་བཞག། དེའི་མདུན་དུ་མཆོད་པ་གཏོར་མ་དང་བཅས་པ་བཤམ། དེ་ནས་རང་ཉིད་བདག་བསྐྱེད་བཟླས་པ་ཡན་གྲུབ་རྗེས། མཆོད་པ་བསང་སྦྱང་བྱིན་རླབས་སྔར་བཞིན་བྱས། དེ་ནས་བུམ་པ་བསང་སྦྱང་། སྟོང་པའི་ངང་ལས་པྃ་ལས་པདྨ་དང་། ཨ་ལས་ཟླ་པའི་དཀྱིལ་འཁོར་གྱི་སྟེང་དུ་པྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ། ལྟོ་བ་ལྡིར་པ། ཞབས་ཞུམ་པ། མགྲིན་པ་རིང་བ། ཁ་གཡེལ་བ། མཆུ་འཕྱང་བ། ལྷ་རྫས་ཀྱི་གོས་ཀྱིས་མགུལ་པ་དཀྲིས་པ། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་སྣ་ཚོགས་ཀྱིས་གང་བ་དེའི་ནང་དུ་རིན་པོ་ཆེ་སྣ་ཚོགས་ཀྱི་རི་བོ་དང་། ལྗོན་ཤིང་སྣ་ཚོགས་ཀྱི་ནགས་ཚལ་དང་། ཞེས་པ་ནས་མཆོད་བསྟོད་བཟླས་པའི་བར་སྔར་ལྟར་ལས་རང་ཉིད་ཅེས་པའི་ཚིག་ཕྲད་སོགས་ཅི་རིགས་དོར། བུམ་པའི་ལྷ་ལ་གཏོར་མ་དབུལ་བ་དང་། ཡང་མཆོད་བསྟོད་སྔར་བཞིན་བྱས། བུམ་ལྷ་ཡེ་ཤེས་པ་གཤེགས། དམ་ཚིག་པ་ཞུ་བ་བུམ་པའི་ཆུ་དང་གཉིས་སུ་མེད་པར་གྱུར། ཅེས་བརྗོད་དེ་ཆུ་ལྷ་མོའི་རྡུལ་ཕྲ་རབ་ཀྱི་རང་བཞིན་དུ་མོས། དེ་ལྟར་བསྒྲུབས་པའི་བུམ་ཆུ་གནས་ཁང་གི་ཕྱི་ནས་རིམ་བཞིན་འཐོར། དམིགས་པ་ནི། རི་ཁྲོད་མ་གསུམ་གྱི་སྐུ་དཔག་ཏུ་མེད་པ་སྤྲོས། དེ་དག་གིས་ནད་ཀྱི་ལྷ་མོ་ནད་དང་བཅས་པ་ཐམས་ཅད་ཕྱག་མཚན་གྱིས་བཅད་ཅིང་གཏུབས། ཞལ་དུ་གསོལ། མེས་བསྲེགས། བདུད་རྩིས་བཀྲུས། ཕྱོགས་མཚམས་ནས་དབུས་སུའང་བསྡུས་ཏེ་བུམ་ཆུ་མང་ཙམ་བླུགས། རི་ཁྲོད་མར་བསྐྱེད། སྐུ་དཔག་མེད་སྤྲོས། གཏུབས། བསྲེགས། བཀྲུས་པ་སོགས་བྱ། ནད་པ་ཡོད་ན་སྦྱིན་ནོ། ། གཉིས་པ་ནི། རྫས་ཀྱི་གཙོ་བོ་བརྒྱད་ཐོད་ནི། མཁན་ཆེན་གྱི་དེར་རྒྱུ་གཟེར་གྱིས་ཤི་བ་པས་མི་འདུག་ཀྱང་བདག་ལ་རིམས་སོགས་ཀྱིས་ཤ་ིབ་དང་དེའི་ནང་ནས་གཙོ་བོ་གཟེར་འབྲུམ་གཉིས་ཀ་གསུང་།  འབྲུམ་པའམ་རྒྱུ་གཟེར་གྱིས་ཤི་བའི་ཁྱེའུ་ལོ་བརྒྱད་པའི་ཐོད་པ་སྟེ། དེ་ཡང་གླ་བའི་རིལ་མ་ཙམ་གྱི་ཐོད་ཚལ་ལ། ཛཱ་ཏི་དང་། བའི་ཆུ་བྱུགས་ལ་གྲིབ་སྐམ་བྱས། དེ་བཞིན་དུ་དེའི་སྟེང་དུ་གླ་རྩིའི་ཆུ་དང་། དེའི་སྟེང་དུ་ཤུ་དག་གི་ཆུ་བྱུག། རྫས་སོ་སོ་བྱུགས་པའི་སྟེང་དུ་སྔགས་མང་དུ་བཏབ། དེ་ནས་ཐོད་ཚལ་གླ་རིལ་ཙམ་དང་། ཛཱ་ཏི། གླ་རྩི། ཤུ་དག་རྣམས་ཞིབ་པར་བསྡུས་ཏེ་མར་དང་བསྲེས་ལ་སྔགས་བཏབ། གོང་གི་ཐོད་ཚལ་བཅུ་འགྱུར་ཙམ་གྱི་དཀར་གོང་སྲིན་དོ་དཀར་པོའི་སྟེང་དུ་ནག་པོ་སོགས་མེད་པའི་མིང་ཡིན་གསུང་། མེད་ངོས་འཇམ་པོ་གཅིག་ལའང་སྔགས་བཏབ། མར་གྱིས་དཀར་གོང་དང་ཐོད་པ་སྦྱར། དེའི་ཕྱི་མར་གྱིས་བཏུམས་པ་སྟར་ཁ་ཆེ་བཙམ་དེ་ལའང་སྔགས་བཏབ། དེ་ནས་རས་དཀར་པོ་དྲི་མེད་ཀྱིས་བཏུམ། དར་སྐུད་དམ་རས་སྐུད་ཀྱིས་ཁ་བཅིངས། དེ་ལའང་སྔགས། མང་དུ་བཏབ་པ་དེ་ཆུ་མིག་གམ་ཆུ་ར་ལྟ་བུ་ལ་བཅུག་པས་ཆུ་འཐུང་བ་ཀུན་ལ་ནད་རིམས་དེ་དག་འགོ་མི་སྲིད་དོ། ། ཐུམ་བུ་དེའང་ཆུ་ནང་དུ་ཞག་གསུམ་ཙམ་ལས་མང་བར་བཞག་ན་རུལ་ཡོང་བས། རྒྱུན་པར་འཇོག་མི་དགོས་པར་ཆུ་འཆུ་བ་སོགས་ཀྱི་སྐབས་སུ་བཞག་ལ། མི་དགོས་པའི་དུས་རས་ཀྱི་ཆུ་བསྐབས་ཏེ་པར་བུ་ལྟ་བུར་བཅུག་ལ་ནམ་དགོས་དུས་སྤྱད་པར་བྱའོ། ། གསུམ་པ་ནི། སྨན་ཁྱུང་ལྔ་ཡོངས་གྲགས་ལྟར་གྱི་སྟེང་དུ། གླང་ཆེན་གྱི་གི་ཝཾ། ཤིང་ཀུན། སྟག་ཤ་ནག་པོ། སྡིག་སྲིན། ཐར་ནུ། མ་ནུ། བྱི་ཏང་ཀ། ཅུ་གང་། བུ་རམ། གུ་གུལ། ཆུ་རྩ། ག་བུར། སུག་སྨེལ། ལི་ཤི། ཤ་ཆེན། བླ་མའམ། སྔགས་པ་ནུས་པ་ཅན་ནམ། དགེ་སློང་གཙང་མ་གང་རུང་གི་དྲི་ཆེན་དྲི་ཆུ། དེ་རྣམས་ཞིབ་པར་བཏགས། རིལ་བུ་སྲན་མ་ཆུང་ཤོས་ཙམ་དྲིལ་གྲིབ་སྐམ་བྱས་པ་རིན་པོ་ཆེའི་སྣོད་དུ་རིལ་ཆགས་བྱས། རིལ་བུ་རྣམས་བུམ་པར་བླུག། བདག་མདུན་བསྒྲུབ། སྔགས་མང་དུ་བགྲང་། ཞུ་བ་ལས་བྱུང་བའི་རིལ་བུར་གྱུར་པར་བསམ། ནད་སྟོབས་དང་བསྟུན་པའི་རིལ་བུ་གཅིག་གཉིས་གསུམ་ཙམ་བཏང་བས་ཕན་ངེས་སོ། ། བཞི་པ་བསྲུང་ཞིང་མཚམས་གཅོད་པ་ནི། ལུང་པའམ་གནས་གཞི་གང་ཡིན་དེའི་དབུས་སུ་རི་ཁྲོད་མ་བསྐྱེད། སྐུ་ལས་རང་འདྲ་དཔག་མེད་སྤྲོས་པས་གཏུབས་གསོལ་བསྲེགས་བཀྲུས་སོགས་བྱས། སླར་ཡང་སྐུ་ལས་འོད་འཕྲོས་པས་པདྨ་དམར་པོའི་རྭ་གུར། དེའི་ཕྱིར་ཁྲོ་བོའི་རྡོ་རྗ་ེསེར་ནག་གང་རུང་གི་རྭ་གུར། དེའི་ཕྱིར་ཁྲོ་ཆུའི་རྭ་གུར། དེའི་ཕྱིར་མེ་ཁ་དོག་སྣ་ལྔའི་རྭ་གུར། དེའི་ཕྱིར་རླུང་ནག་འཚུབས་མའི་རྭ་གུར་བསམ། བསྡུ་ན་པདྨ་རྡོ་རྗེ་མེ་རིས་ཀྱང་ཆོག་གོ། མཚམས་གཅོད་བསྲུང་བའོ། ། རིམས་ཀྱིས་གཙེས་པའི་སར་འགྲོ་ན། རང་ལ་ཐོག་མར་གང་སྦྱིན་གྱི་བཟའ་བཏུང་ལ་མཐེབ་སྲིན་གཏད། སྲིན་ལག་རི་ཁྲོད་མར་བསྐྱེད། དེ་ནས་སྤྲུལ་པས་གཏུབས་བསྲེགས་བཀྲུས། སྔགས་བཟླས། ཡང་ནས་བརྔོོས་པའི་བྱེ་མ། ཡུངས་ཀར། ཡུངས་ནག། སྐེ་ཚེ། ལྕགས་སོལ། འདི་ཁོལ་ཚ་ཡིན། རྡོ་ནག་བསྲེགས་པའམ། མ་འཛོམ་ན་བྱེ་མ་དུལ་མ་ལ་ལྷ་མོར་བསྐྱེད། སྔགས་མང་དུ་བཟླས། ཞུ་བ་ལས་བྱུང་བའི་རྡུལ་ཕྲ་རབ་ཀྱི་ལྷ་མོར་བསམ། མཐའ་ནས་གཏོར། དམིགས་པ་སྔར་བཞིན་ནོ། ། ནད་བྱུང་བའི་གྲོང་མཐའ་བསྐོར་ནས་བྱེ་མ་སོགས་སྔགས་དམིགས་བྱས་པས་ནད་མཆེད་མི་ཐུབ་པར་ཡང་བདག་ལ་བླ་མ་དམ་པས་གསུང་ངོ་། ། རང་སྲུང་ཟབ་མོའོ། ། རིམས་ཀྱིས་ཤི་བའི་རུས་བུ་ལྟ་བུ་ནས་ནད་རིམས་མཆེད་དོགས་ན། མཐའ་ནས་རུས་བུ་དངོས་ལའང་འཐོར། ཤི་ཁ་གཅོད་པའི་ཐབས་ནི། ཤིང་ལེབ་མཐོ་གང་གྲུ་བཞི་པའི་དབུས་སུ་གཡུང་དྲུང་གཡས་སྐོར་སྤྱི་ལྟར་བརྐོས། གཡུང་དྲུང་ལྟེ་བ་དང་མཚམས་བཞིར་ཁུང་བུ་རེ་བྲུས། བརྒྱད་ཐོད་གླ་རིལ་ཙམ་ལ་ཛཱ་ཏྲི། གླ་རྩི། ཤུ་དག་གི་ཆུ་བྱུགས། གྲིབ་སྐམ་བྱས། སྔགས་བཏབ། སྨན་གསུམ་བརྒྱད་ཐོད་དང་བཅས་པ་ཞིབ་པར་བཏགས། མར་ལ་སྦྱར་ནས་སྔགས་བཏབ། གཡུང་དྲུང་གི་ལྟེ་བར་མར་ཅུང་ཟད་སྦྱར། དེའི་སྟེང་དུ་བརྒྱད་ཐོད་གླན། དེའི་སྟེང་མར་འབུར་ཙམ། གཡུང་དྲུང་གི་ལོགས་དང་མཚམས་ཀྱི་ཁུང་བུ་ཀུན་ལ་མར་གླན། མར་རྣམས་ཀྱི་སྟེང་བྱེ་མ་དུལ་མས་བཀབ། དེ་ཉིད་ཕྱི་སྒོའི་ཡ་ཐེམ་སྟེང་བཞག་པས་ཕན་ནོ། ། ཕྱུགས་ནད་གཅོད་ན་གཡུང་དྲུང་གཡོན་གོར་དུ་བྲི། གཞན་རྣམས་འདྲ་བས་སྔར་ལྟར་བསྒྲུབ་པ་བྱས་པ་དེ་ཕྱུགས་རྣམས་ཡོངས་པའི་སྒོ་སྟེང་ནས་གཡུང་དྲུང་གི་ཁར་ཆུ་བླུགས་ལ་ཆུ་དེ་ཕྱུགས་རྣམས་ཀྱི་མགོ་ལ་གཏོར་ཞིང་དམིགས་པ་སྔར་ལྟར་བྱས་པས་ཕན་ངེས་སོ། ། འདི་དག་ནི་ཉམས་མྱོང་ཐོན་ངེས་ཡིན་པའི་གཏན་ཚིགས་ལོ་རྒྱུས་སོགས་ཡོད་དོ། ། སྨྲས་པ། རྒྱལ་བ་ཀུན་གྱི་ཐུགས་རྗེའི་ཆུ་མཚོ་ལས། ། འཐོན་པའི་རི་ཁྲོད་དབང་མོའི་ཟླ་བ་ནི། ། ནད་རིམས་གདུང་བ་སེལ་ལ་ག་བུར་རྒྱུན། ། སྒྲུབ་པའི་ཐབས་སུ་འཛག་པ་འདི་ཡིན་ཟུངས། ། ཆུ་འདོད་སྨྲིག་རྒྱུ་འཐུངས་ལ་བྲེལ་བ་བཞིན། ། སྲོག་འཕྲོག་ཧ་ལའི་རྐྱལ་པ་ཐོགས་པ་ལས། ། གཅིག་ཆོག་ལྷ་མོའི་འཕྲུལ་འདི་ཟུངས་ཤིག་དང་། ། གཞུང་ནས་བཤད་བཞིན་འབྱུང་བ་མངོན་སུམ་གྲུབ། ། ཚུལ་འདིར་འབད་དགེས་སྤྱི་དང་ཙོང་ཁ་པའི། ། མདོ་དང་སྔགས་ཀྱི་བཤད་སྒྲུབ་ཟླ་མེད་པ། ། གང་དང་དེར་འཛིན་སྦྱིན་བདག་བཅས་པ་ཀུན། འཕེལ་རྒྱས་ཕྱོགས་དུས་ཀུན་ཏུ་དགེ་གྱུར་ཅིག། ཅེས་རི་ཁྲོད་ལོ་མ་ཅན་རྣམ་གསུམ་གྱི་སྒྲུབ་ཐབས་ནད་རིམས་ཀུན་སེལ་བདུད་རྩིའི་ཆུ་རྒྱུན་འདི་ནི། རྒྱུད་སྡེ་རྒྱ་མཚོའི་མངའ་བདག་རིགས་དང་དཀྱིལ་འཁོར་ཀུན་གྱི་བདག་པོ་རྡོ་རྗེ་འཆང་དཀོན་མཆོག་ཡར་འཕེལ་གྱིས་བླ་མ་གོང་མའི་གསུང་རྒྱུན་ཕྱག་ལེན་ལ་གནང་བ་རྣམས་བདག་ལ་སྩལ་བ་དང་། མཁན་ཆེན་འཇམ་དབྱངས་བསྟན་འཛིན་གྱི་ཟིན་བྲིས་གཉིས་མི་མཐུན་པ་རྣམས་མཆན་བུར་བྱས་ཏེ་རིག་སྔགས་འཆང་བ་འཇམ་དབྱངས་བཞད་པའི་རྡོ་རྗེས་ཡི་གེར་བཀོད་པ་འདིས་ཀྱང་ཀུན་མཁྱེན་ཙོང་ཁ་པའི་བསྟན་པ་སྤྱི་དང་ཁྱད་པར་དཔལ་ལྡན་སྲད་རྒྱུད་ཀྱི་བཤད་སྒྲུབ་ཕྱོགས་དུས་ཀུན་ཏུ་དར་བར་གྱུར་ཅིག། སྤྱི་འཇོམས་རིལ་བུའི་སྡེབ་སྦྱོར་ནི། སྨན་ཆེན། གླ་རྩི། ཤུ་དག། ཨ་རུ་ར་གསེར་མདོག། ཤ་ཕོ་རུ་རྟ། ཤ་ཆེན། དྲི་ཆེན། གི་ཝཾ། ཅུ་གང་། བྱི་ཏང་ཀ། ལི་ཤི། སུག་སྨེལ། སྡིིག་སྲིན། སྟག་ཤ། བུ་རམ། ཤིང་ཀུན། གུ་གུལ། ཐར་ནུ། ཆུ་རྩ། མ་ནུ་འདི་རྣམས་ཞིབ་པར་བཏགས་ལ། རིལ་བུ་སྲན་མའི་ཕྱེད་ཙམ་བསྒྲིལ། མཚལ་ལམ་ལི་ཁྲིའི་ན་བཟའ་གསོལ། རབ་གནས་བྱས། དགེ་སློང་གཙང་མའི་དྲི་ཆུས་རིལ་བུ་བྱ། ཨོཾ་པི་ཤ་ཙི་པརྞ་ཤཱ་བ་རཱི་སརྦ་ཛྭ་ར་པྲ་ཤ་མ་ན་ཡེ་སྭཱ་ཧཱ། སེར་མོའི་སྔགས་སོ། ། ཨོཾ་ཐིམ་ཐར་ཏེས་དུནྟེ་ཛྭ་ལ་ཤཾ་བ་རཾ་སྭཱ་ཧཱ། དམར་མོའི་སྔགས་སོ། ། ཨོཾ་ཀུན་དྷེ་ཀུན་བྷན་ལམ་ཀྲུཾ་ཤལ་ཤལ་དུག་སོད་རྒྱུ་གཟེར་སོད་སྭཱ་ཧཱ། སྔོན་མོའི་སྔགས་ཤམ་བུ་དང་བཅས་པའོ། ། སྔགས་རྐྱང་ལ་ཤལ་ཤལ་ཡན་ཆད་ཀྱིས་ཆོག་ཟེར། སེར་མོ་དབུས། དམར་མོ་གཡས། སྔོན་མོ་གཡོན་དུ་འདུག་གསུང་། ཕྱག་ལེན་ལ་སེར་མོའི་མགྲིན་པ་དང་ཐུགས་ཀར་དམར་སྔོ་གཉིས་འགོད་པར་མཛད་གསུང་། སྔགས་ཀྱི་གྲངས་ནི་བྱེ་བའམ། མཚན་མ་མཐོང་གི་བར། འབྲིང་འབུམ་ཐེར་བཅུ་འམ་འབུམ་ཐེར་ཁ་ཡར་སོང་བ། ཐ་མའང་འབུམ་ཐེར་གཅིག་གམ་ཁྲི་ཕྲག་བརྒྱད་སོགས་ནི་ལས་ཚོགས་སྒྲུབ་པ་ལ་དགོས་གསུང་ངོ་། ། འདིའི་བརྒྱུད་པ་ནི། རྒྱ་གར་གྱི་གྲུབ་ཆེན་གཅིག་གིས་འབྲི་མཚམས་ཀྱི་སྔགས་པ་གཅིག་ལ་གནང་། དེ་ནས་རང་གི་རིགས་རྒྱུད་ཁོ་ན་ལས་གཞན་སུ་ལའང་མི་སྟེར་བའི་བཀའ་རྒྱ་བྱས་ཏེ་རིམ་པར་བརྒྱུད་པ་ལས། དུས་ཕྱིས་ཞིག་ན་པཎ་ཆེན་བསམ་འགྲུབ་རྒྱ་མཚོས་དེའི་སྔགས་པ་གཅིག་ལ་གདམས་པ་ངེད་ལ་སྟེར་དགོས་བྱས་པས། ཁྱེད་ངེད་ཅག་གི་སྐྱབས་མགོན་ཡིན་པས་སྟེར་དགོས་མོད་ཀྱང་། གཞན་ལ་མི་སྤེལ་བའི་དམ་བཅའ་བཞེས་དགོས་ཞུས་པས། ཁོ་བོ་འགྲོ་བ་ལ་ཕན་ཨེ་ཐོགས་བསམ་པ་ཡིན། གཞན་ལ་སྤེལ་མི་རུང་ན་མི་དགོས་གསུངས་མ་བཞེས། སླར་རྒྱུད་ཆེན་སངས་རྒྱས་རྒྱ་མཚོ་དེའི་རིགས་རྒྱུད་དུ་འཁྲུངས་པས། དུས་ཕྱིས་རང་གི་ཨ་ཁུ་སྔགས་བཙུན་གཅིག་ལ་ང་ལ་སྟེར་དགོས་གསུངས་པས། ཁྱོད་ལ་སྟེར་ཀྱང་གཞན་ལ་མ་སྤེལ་གསུངས་པ་ན། དེ་རིང་ཁྱེད་ཀྱིས་བརྩམས་པའི་ཉིན་འདིར་སྐྱོར་བ་དང་འདྲ་ིབ་བྱེད་དགོས། གཞན་མི་བྱེད་ཅེས་གསུངས་ནས་རྒྱུད་ཆེན་དཀོན་རྒྱལ་ལ་ཡོལ་བའི་ཕག་ཏུ་གསན་བཅུག་ནས་གནང་། རྒྱུད་ཆེན་དེས་དཀོན་མཆོག་ཡར་འཕེལ་སོགས་ཤིན་ཏུ་མང་པོ་ལ་སྒྲུབ་ཐབས་དང་རྗེས་གནང་ལས་ཚོགས་གནང་སྟེ་སྤེལ་བ་ཡིན་གྱི། རྒྱུད་ཆེན་རྡོ་རྗེ་འཆང་སངས་རྒྱས་རྒྱ་མཚོས་ཀྱང་ཉིན་རེར་ཚར་གཅིག་ལས་མ་གསུངས་གསུང་།